"La data de 21 martie a.c., în jurul orelor 22:28, poliţiştii oraşului Chitila au fost sesizaţi cu privire la faptul că un bărbat, în calitate de agent al unei societăţi de pază, a fost victima unui accident de muncă. La faţa locului s-au deplasat poliţiştii oraşului Chitila iar din primele verificări a rezultat faptul că, la aceeaşi dată, în jurul orelor 22:00, agentul de pază în vârstă de 61 de ani, angajat al unei societăţi de profil, în timp ce îşi desfăşura activitatea în spaţiul unei societăţi comerciale, ar fi fost surprins între rampă şi o semiremorcă, staţionată în rampa de încărcare/descărcare", a transmis, sâmbătă, IPJ Ilfov.
Incidentul s-a produs la o firmă de curierat.
Poliţiştii au precizat că echipajele medicale au efectuat manevrele de resuscitare, însă a fost declarat decesul.
"Poliţiştii din Chitila au deschis dosar de urmărire penală în care efectuează cercetări, sub aspectul săvârşirii infracţiunilor de nerespectarea şi neluarea măsurilor legale de sănătate şi securitate în muncă şi ucidere din culpă", a mai transmis sursa citată.